Lesufi se dinges, man!Panyaza Lesufi, die Gautengse LUR vir onderwys. Foto: ANA. Deur Anton Meijer Daar is ’n onlangse TV-advertensie waarin twee tegnici besig is om instandhouding te doen aan Suid-Afrika se Square Kilometer Array-satelliete. Terwyl hulle so aan die werk is, vra die een man vir sy kollega: “Please hand me the dinges” Die kollega vra dan: “The dinges-dinges, or the dinges-dinges?” “The dinges-dinges,” kom die antwoord terug. Elke Afrikaanssprekende weet wat ’n dinges is, en het al gevra vir ’n dinges. Of dit nou die dinges in jou voertuig is wat ’n klak-klak geluid maak, en of dit nou die dinges is wat jy gebruik om ’n kurk te trek, die universele term vir ’n woord wat so op die punt van jou tong is, is vir ons welbekend. Die LUR vir onderwys in Gauteng, Panyaza Lesufi, het die afgelope naweek menige weer die dinges ingehad met sy uitsprake oor Afrikaanse onderwys. Dié keer was sy grimmigheid gemik op Sol-Tech, wat Vrydag ’n sooispit-seremonie vir sy nuwe kampus gehou het. “’n Rasgebaseerde instelling in ’n nierassige samelewing sal nooit slaag nie! Ek haat rassisme as ek dit sien,” het Lesufi getwiet. Dr. Dirk Hermann, bestuurshoof van Solidariteit, het die eerste graaf vol grond op die bouterrein van Sol-Tech se nuwe kampus omgespit. Foto: Reint Dykema. Hy het die twiet opgevolg met blatante leuens, soos dat slegs wit mense na die seremonie uitgenooi is, en dat slegs wit mense by Sol-Tech kan studeer. Sy dinges man! Wat Lesufi vergeet, is dat daar ruimte is vir ’n instelling soos Sol-Tech om te bestaan. Sy bestaansreg word in die Grondwet bevestig. Sol-Tech is ’n privaat instelling wat nie na die regering se rassepype hoef te dans nie; wat in Afrikaans mag klas gee, en wat opleiding mag verskaf aan dié wat dit graag in Afrikaans wil ontvang. Sol-Tech doen dit al vir die afgelope 12 jaar, en het reeds meer as 1 200 studente opgelei as suksesvolle meulmakers, dieselwerktuigkundiges, elektrisiëns en passers en draaiers. En dit in Afrikaans. Die afgestudeerde studente is reeds besig om ’n bydrae te lewer in hul gemeenskappe en aan die ekonomie, en hou in sommige gevalle die bal letterlik aan die rol… in Afrikaans. Verbeel jou die twee manne in die TV-advertensie het ook by Sol-Tech studeer, en hulle werk nou aan een van Suid-Afrika se grootste tegnologiese projekte. Die rede hoekom die twee kollegas mekaar verstaan as die een die ander vra vir die dinges, is omdat hulle ervaring het in hul beroepsveld, en hulle weet watter gereedskap nodig is vir die betrokke projek. Hulle verstaan mekaar. Hulle het weens goeie opleiding ’n splinternuwe taal aangeleer, ’n subtaal wat deur tegnici en ambagslui gepraat en onderling verstaan word. En dit gee nie om of die grondslag van hierdie ervaring vir hulle aangebied is in Afrikaans, Sotho, Engels of Zulu nie. Maar Lesufi kan nie verder kyk as die kleur van jou vel nie. Hy sal gehalteonderwys offer op die brandstapel van sogenaamde nierassigheid. Hy kon in sy hele Sol-Tech-tirade homself nie een keer sover kry om te sê dat ’n privaat instelling ’n waardevolle bydrae kan lewer aan die breër Suid-Afrikaanse samelewing nie. Lesufi se dinges, man! Gaan bou, gaan ontwikkel, gaan doen jou deel om jou Suid-Afrika vir jou beter te maak.